Dalibor Matić

FPZG – Doktorski studij politologije

Uvodni metodološki seminar

Zagreb, 12. veljače 2025.

**Dizajn istraživanja s velikim N, malim N i sa studijom slučaja**

Za doktorsku disertaciju na temu *Međuodnos međunarodne razvojne politike i globalnog razvoja* najveći izazov bit će prije svega utvrditi što je zapravo razvoj i kako ga izmjeriti, odnosno na koji način utvrditi parametre. Drugi izazov je metodološki utvrditi do koje mjere je moguće razvojnu suradnju, kao alat vanjske politike i općenito instrument vanjskog utjecaja, postaviti kao važan čimbenik za mjerenje društvenog razvoja neke zemlje. Točnije, bit će potrebno staviti razvojnu suradnju u omjer s drugim unutarnjim (stabilnost institucija, društveni poredak) i vanjskim (vanjska trgovina, ulaganja, međunarodna izolacija) čimbenicima koji također imaju utjecaj na razvoj.

U radu bi se istraživanje s velikim N moglo primijeniti na način da se iskoriste iznosi ukupne razvojne pomoći EU-a za pojedine sektore (primjerice obrazovanje, zdravlje) te ih se usporedi s dostizanjem razvojnih ciljeva u tim sektorima. Pokazatelji se najbolje mogu povući iz izvješća o provedbi Ciljeva održivog razvoja u okviru Agende 2030 u kojima su na temelju postavljenih mjerila izračunati omjeri ispunjenja pojedinih ciljeva. Ovdje je moguće izdvojiti pojedine zemlje koje pokazuju nerazmjerno dobre ili loše rezultate.

Istraživanje s malim N u okviru ove disertacije moglo bi se provesti koristeći dizajn najrazličitijih sustava i to odabirom nekoliko zemalja u Africi s, primjerice teritorijalnom, populacijskom, etničkom, vjerskom i povijesnom pozadinom (veličina, broj stanovništva, etnička i vjerska raspodjela, koji kolonizator, postkolonijalni poredak i stabilnost (broj državnih udara)) a koje pokazuju slične ili različite obrasce političkog, gospodarskog i društvenog razvoja. Na taj način dobila bi se jasnija slika koliko drugi (unutarnji i vanjski) utjecaji, uz razvojnu suradnju, mogu imati učinka na razvoj, neovisno o samim ciljevima i opsegu razvojne suradnje.

Istraživanje sa studijom slučaja može se provesti komparativno, na po jednu zemlju iz dva bloka zemalja – istočnoeuropskog (primjerice Hrvatska) i afričkog (primjerice Etiopija). Ovim studijama slučaja može se istražiti do koje mjere je razvojna suradnja EU-a imala utjecaj na sami politički, gospodarski i društveni razvoj te zemlje. U obzir bi se uzeli razvojni programi EU-a za te konkretne zemlje i u njima izneseni ciljevi, prioriteti i financijski iznosi. Potom bi se pokušalo napraviti komparativnu analizu tih EU-ovih ciljeva i prioriteta te ciljeva i prioriteta dotične zemlje primateljice. U konačnici, uz uporabu pokazatelja pokušalo bi se izmjeriti do koje mjere su ti ciljevi i prioriteti usklađeni i koliko su u određenom vremenskom razdoblju doprinijeli razvoju te države.